Kuolema odottaa, syöpää ei voi parantaa - nämä asiat Kyösti haluaa sanoa kohtalotovereilleen ja heidän omaisilleen
Katso videolta Kyösti Korhosen terveiset muille parantumatonta syöpää sairastaville.
Erikoistoimittaja Susanne Päivärinta kysyi ohjelman lopussa Korhoselta, mitä hän haluaa sanoa kaikille muille, jotka ovat saaneet samanlaisen diagnoosin - tai heidän omaisilleen.
- Aina kun saa syöpädiagnoosin, putoaa johonkin syvyyteen. Hoitojen yhteydessä putoaa aina uudelleen ja uudelleen, riippuen miten syöpä etenee. Jossakin vaiheessa jos todetaan, että on parantumaton syöpä, putoaa vielä syvemmälle. Silloin on tärkeää, että on ihmisiä, jotka kuuntelevat, ovat läsnä - joille voi puhua. Voi itkeä, voi kerrata elettyä elämää. Toisekseen ajattelisin, että kun syöpäpotilas kokee, ettei ole toivoa ja tämä on menoa nyt, jokainen voisi itselleen löytää toivon lähteen ja kulkea sen kanssa loppuun asti.
Mikä on oma toivon lähteesi?
- Mun toivon lähde - toivohan on tulevaisuuteen suuntautuvaa uskoa - on tietysti lapsissa ja lapsenlapsissa. Elämä jatkuu heissä, se on normaali elämän kiertokulku. Sitten toivo on siinä, että uskon meillä olevan vielä lähitulevaisuudessa vaimon kanssa hauskoja yhteisiä tapahtumia ja hetkiä. Kolmantena ja viimeisenä on mun usko. Tiedän, että Jumala kuulee mun tuskanhuudot ja olen matkalla Hänen luokseen.